जालंधर। पुलिस ने सोमवार को ऐसे बंटी-बबली का पर्दाफाश किया जो डाउन पेमेंट और फर्जी डॉक्यूमेंट देकर टू-व्हीलर फाइनांस करवाता था। इनके पास से पुलिस ने 12 टू-व्हीलर बरामद किए हैं। इससे पहले कि इनका गैंग फाइनांस करवाए गए टू-व्हीलर आगे मार्केट में बेच पाता इनका भेद खुल गया।
पुलिस ने दीप नगर स्थित लंबड़ काॅलोनी की रहने वाली पूजा और जगराओं के गांव चीमा के सुखविंदर सिंह को अरेस्ट कर सोमवार को अदालत में पेश किया। दोनों को एक दिन के रिमांड पर भेजा गया है। फर्जी डॉक्यूमेंट बनाने के आरोप में गांव धीणा के अमित भट्टी, अली मोहल्ला के पास स्थित मनजीत ऑटो डीलर के मालिक मनजीत सिंह बीरा और नेकी और राजा की तलाश में रेड की जा रही है।
एडीसीपी सिटी-2 जगमोहन सिंह ने बताया कि पुलिस को सूचना मिली थी कि शहर में एक ऐसा गैंग सक्रिय जो फर्जी डॉक्यूमेंट पर टू-व्हीलर फाइनांस करवाकर बेचने की फिराक में है। थाना सदर के एसएचओ नरेश जोशी और परागपुर के इंचार्ज परमजीत सिंह ने लंबड़ कॉलोनी में रेड कर पूजा और उसके प्रेमी सुखजिंदर को गिरफ्तार कर पांच टू-व्हीलर्स बरामद कर लीं।
बाद में पूछताछ में पूजा ने माना कि उसने नाम बदलकर तीन और सुखजिंदर ने 2 टू-व्हीलर फाइनांस करवाई थीं। पूजा कहती है टू-व्हीलर्स की इन दिनों बाजार में खूब मांग है। इसलिए वह अमित से फर्जी डॉक्यूमेंट बनवाती थी। वह शोरूम में जाते। यहां पर 10 से 15 हजार की डाउन पेमेंट कर स्कूटी फाइनांस करवा लेते थे।
आर्मी कैंटीन के नाम पर 45 हजार में ही बेचने थे टू-व्हीलर्स
पूजा ने नई स्कूटियां सेल करने के लिए अली मोहल्ले के पास स्थित मनजीत ऑटो डीलर के मालिक मनजीत सिंह से बात की थी। उसने मनजीत को आइडिया दिया था कि वह यह कहकर टू-व्हीलर्स सेल कर दे कि आर्मी कैंटीन से खरीदी हुई हैं। इनकी आरसी तीन साल बाद बनेगी। पूजा का कहना है कि मनजीत को हर टू-व्हीलर का रेट 45 हजार बताया था। पूजा 7 टू-व्हीलर्स मनजीत को देकर आई थी। मनजीत से जुड़े नेकी और राजा ग्राहक की तलाश में थे। पुलिस ने मनजीत के दफ्तर से 7 और टू-व्हीलर्स बरामद की हैं। एडीसीपी ने कहा कि पूजा एक शातिर महिला है। पूछताछ में और खुलासे होने की उम्मीद है। पूजा ने 7 टू-व्हीलर्स किन नामों पर फाइनांस करवाईं, इस बारे में गहन पूछताछ की जा रही है।
hin_Deva hin_Deva hin_Deva hin_Deva hin_Deva hin_Deva